自梁園至敬亭山見會公談陵陽山水兼期同遊因有此贈
我隨秋風來，瑤草恐衰歇。中途寡名山，安得弄雲月。渡江如昨日，黃葉向人飛。敬亭愜素尚，弭棹流清輝。冰穀明且秀，陵巒抱江城。粲粲吳與史，衣冠耀天京。水國饒英奇，潛光臥幽草。會公真名僧，所在即為寶。開堂振白拂，高論橫青雲。雪山掃粉壁，墨客多新文。為餘話幽棲，且述陵陽美。天開白龍潭，月映清秋水。黃山望石柱，突兀誰開張。黃鶴久不來，子安在蒼茫。東南焉可窮，山鳥飛絕處。稠疊千萬峰，相連入雲去。聞此期振策，歸來空閉關。相思如明月，可望不可攀。何當移白足，早晚淩蒼山。且寄一書劄，令予解愁顏。